O‘ZBEKISTON RESPUBLIKASI PREZIDENTINING “TOShAVTOBUSTRANS” AKSIYADORLIK KOMPANIYASI KORXONALARINING DAVLATGA QARAShLI AKSIYALARI PAKETLARINI XUSUSIY MULK ETIB SOTISh TO‘G‘RISIDA” 2006 YIL 3 IYuLDAGI PQ-396-SON QARORI BAJARILIShINI TA’MINLASh YuZASIDA

O‘zbekiston Respublikasi Prezidentining “Toshavtobustrans” aksiyadorlik kompaniyasi korxonalarining davlatga qarashli aksiyalari paketlarini xususiy mulk etib sotish to‘g‘risida” 2006-yil 3-iyuldagi PQ-396-son qarorini bajarish yuzasidan, shuningdek, kompaniya tarkibiga kiruvchi avtobus parklarining joriy moliyaviy ahvolini hisobga olib Vazirlar Mahkamasi qaror qiladi: 
 1. O‘zbekiston Respublikasi Prezidentining “Toshavtobustrans” aksiyadorlik kompaniyasi korxonalarining davlatga qarashli aksiyalari paketlarini xususiy mulk etib sotish to‘g‘risida” 2006-yil 3-iyuldagi PQ-396-son qarorida “Toshavtobustrans” aksiyadorlik kompaniyasi avtobus parklarining davlatga qarashli aksiyalari paketlarini ikki bosqichda sotish nazarda tutilganligi ma’lumot uchun qabul qilinsin.
 Bunda davlatga qarashli aksiyalar paketlarini sotishdan tushadigan mablag‘larning:
 davlatga qarashli aksiyalar paketlarini sotishdan tushadigan mablag‘larning 30 foizi birinchi navbatda “Mersedes-Bens” avtobuslarini xarid qilish uchun O‘zbekiston Respublikasi kafolati ostida jalb qilingan xorijiy kreditlarni to‘lashga yo‘naltiriladi;
 davlatga qarashli aksiyalar paketlarini sotishdan tushadigan mablag‘larning 40 foizi 2010-yil oxirigacha qaytarish asosida besh yil muddatga avtobus parklarining harakatlanuvchi tarkibini yangilashga, shu jumladan lizing asosida yangilashga maqsadli foydalanish uchun “Toshshahartransxizmat” uyushmasiga yo‘naltiriladi. 
 2. Belgilab qo‘yilsinki, tushgan mablag‘larning qolgan qismi (30 foizi), “Toshavtobustrans” aksiyadorlik kompaniyasi aksiyalarini nominal qiymati bo‘yicha uning ustav fondini saqlab turish uchun yo‘naltiriladigan hamda 2519-son avtojamlanmaning harakatlanuvchi tarkibini yangilash va “Toshavtobustrans” aksiyadorlik kompaniyasining “Mersedes-Bens” servis markazi” sho‘ba korxonasi asbob-uskunalarini renovatsiya qilish uchun foydalaniladigan 3051,5 mln so‘mni chegirgan holda, O‘zbekiston Respublikasi Vazirlar Mahkamasining “Davlat mulkini davlat tasarrufidan chiqarish, xususiylashtirishdan tushgan mablag‘larni hisobga olish, taqsimlash va ulardan foydalanishni nazorat qilish tartibini tasdiqlash to‘g‘risida” 1998-yil 22-avgustdagi 362-son qarorida belgilangan tartibda taqsimlanadi.
 3. Belgilansinki, 362 ta “Mersedes-Bens” avtobuslari qiymatini qo‘shish hisobiga “Toshavtobustrans” aksiyadorlik kompaniyasi tarkibiga kiruvchi 9 ta avtobus parkining ustav fondi ko‘paytirilgandan keyin birinchi bosqichda (2007-yil mobaynida) ular ustav fondlarining 40 foizi miqdoridagi aksiyalar paketlari sotiladi.
 4. Avtobus parklari, ular ustav fondlari 362 ta “Mersedes-Bens” avtobuslari qiymatini qo‘shish hisobiga ko‘paytirilganda emissiya prospektlarini qayta ro‘yxatdan o‘tkazish yig‘imlari to‘lashdan istisno tariqasida ozod qilinsin.
 Qimmatli qog‘ozlar markaziy depozitariysi “Toshavtobustrans” aksiyadorlik kompaniyasi avtobus parklarining qo‘shimcha chiqarilgan aksiyalarini xizmatlar haqi undirmasdan hisobga qo‘ysin. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari N.M. Xanov zimmasiga yuklansin.